b'\n_START_ARTICLE_\nKrvavo jednostavno\n_START_SECTION_\nRadnja\n_START_PARAGRAPH_\nMarty je vlasnik kafi\xc4\x87a u Teksasu. Njegova supruga Abby ima aferu sa njegovim konobarom, Rayjom. Nakon \xc5\xa1to provedu no\xc4\x87 u motelu, snimi ih privatni detektiv Loren Visser koji fotografije predstavi Martyju te tako potvrdi njegove sumnje. Idu\xc4\x87eg dana, Ray daje otkaz a Marty mu zaprijeti da \xc4\x87e ga ubiti ako se opet pojavi u kafi\xc4\x87u te da ne vjeruje Abby. Nakon \xc5\xa1to ju neuspje\xc5\xa1no poku\xc5\xa1a oteti, Marty odlu\xc4\x8di opet pozvati Vissera - no ovog puta ga unajmi da ubije par. Detektiv je iznena\xc4\x91en, no po\xc5\xa1to mu Marty nudi poveliku koli\xc4\x8dinu novca, prihvati zadatak._NEWLINE_Visser upadne u ku\xc4\x87u mladog para i uzima Abbyjin pi\xc5\xa1tolj. Nekoliko dana kasnije u kafi\xc4\x87u, Visser poka\xc5\xbee Martyju fotografije navodno mrtvog Rayja i Abby kako le\xc5\xbee u krevetu. Marty mu plati svotu, no Visser ga potom upuca i pobjegne. Ispostavi se da uop\xc4\x87e nije ubio par nego da su fotografije njiovih le\xc5\xa1eva bile la\xc5\xbene. Te no\xc4\x87i, Ray ulazi u kafi\xc4\x87 kako bi zatra\xc5\xbeio novac koji mu Marty duguje, no nailazi na naizgled mrtvog Martyja u stolici. Po\xc5\xa1to na podu nalazi Abbyjin pi\xc5\xa1tolj, pomisli da ga je ona upucala te odlu\xc4\x8di sakriti le\xc5\xa1. Prebaci Martyja u auto te ga polu\xc5\xbeivog zakopa negdje na polju. _NEWLINE_Dani prolaze a Ray je ljut \xc5\xa1to mu Abby ne prizna da je upucala Martyja, no ona ne zna o \xc4\x8demu govori i jo\xc5\xa1 uvijek govori da je on \xc5\xbeiv. Visser otkriva da je nestao njegov upalja\xc4\x8d sa njegovim inicijalima, te pogre\xc5\xa1no zaklju\xc4\x8di da ga je uzela Abby. Kada Abby upali svjetlo u svojem stanu, Visser dobije dovoljno svjetla za jasan pucanj te sa krova upuca Rayja kroz prozor. Abby ugasi svjetlo pa Visser provaljuje u stan. Ulazi u kupaonicu i shvati da je Abby kroz prozor pobjegla u obli\xc5\xbenju sobu. Sa rukom posegne kako bi otvorio prozor, no Abby ga zarobi tako \xc5\xa1to mu zabije no\xc5\xbe u dlan. Visser se uspije izvu\xc4\x8di te sa no\xc5\xbeem i pi\xc5\xa1toljem kre\xc4\x87e prema Abby, no ona ga upuca, krivo pomisliv\xc5\xa1i da je on zapravo Marty. Visser se na to nasmije te na podu gleda kako voda kapa iz umivaonika.\n_START_SECTION_\nProdukcija\n_START_PARAGRAPH_\nNakon \xc5\xa1to je Joel Coen zavr\xc5\xa1io filmski akademiju NYU u New Yorku, po\xc4\x8deo je raditi kao pomo\xc4\x87nik monta\xc5\xbeera u niskobud\xc5\xbeetnim filmovima nasilja. Sa bratom Ethanom, koji je tada radio kao daktilograf, je naspisao scenarij za film noir Krvavo jednostavno 1982., ali nisu imali nikakvu reputaciju kojom bi privukli filmske producente radi financiranja. Tu im je pomogao prijatelj Sam Raimi koji im je podijelio svoje iskustvo kako je uspio financirati svoj horor film Zla smrt, tzv. "ograni\xc4\x8denim partnerstvom": sam je napravio for\xc5\xa1pan, gotovo cijelu verziju filma, ali na Super 8, te je potom prikazivao film ljudima u njihovim ku\xc4\x87ama kako bi na\xc5\xa1ao investitore. Bra\xc4\x87a Coen su ga poslu\xc5\xa1ala te prvo snimila dvominutni for\xc5\xa1pan na 35 mm u stilu eksploatacijskih filmova koji je "nagla\xc5\xa1avao akciju, krv i odva\xc5\xbenost", no nije imao glumce. Potom su taj for\xc5\xa1pan godinu dana vozili okolo i prikazivali ljudima u njihovim dnevnim boravcima kako bi ih privukli da im daju novac za snimanje filma. Na kraju su privukli 65 investitora - doktora, odvjetnika, zubara - od kojih je 60-70\xc2\xa0% bilo iz Minneapolisa. Svaki je u prosjeku dao pet do deset tisu\xc4\x87a dolara, te su nakon godinu i pol uspijeli prikupiti otprilike 750,000 $. _NEWLINE_Obitelj bra\xc4\x87e Coen je tako\xc4\x91er ulo\xc5\xbeila 15 tisu\xc4\x87a $. Time su si mogli osigurati potpuno kreativnu slobodu. Nakon \xc5\xa1to su skupili novac, pozvali su kolegu Marka Silvermana sa NYU koji je imao malo iskustva sa niskobud\xc5\xbeetnim filmovima te je stoga postao vo\xc4\x91a snimanja i organizirao set. Snimanje je trajalo osam tjedana, od listopada do studenog 1983., u Teksasu. Joel Coen se odlu\xc4\x8dio na dugu pretprodukciju, crtao je storyboard kako bi se iscprno pripremio za snimanje svake scene. Silverman je unajmio Sonnenfelda kojem je to bio prvi posao snimatelja na dugometra\xc5\xbenom filmu. Joel Coen priznaje da je gotovo cijeloj ekipi to bilo prvo iskustvo u igranom filmu a da se on sam tako\xc4\x91er po prvi put na\xc5\xa1ao na nekom filmskom setu. Prvi glumac koji je prihvatio ulogu u Krvavo jedostavno bio je M. Emmet Walsh. Bra\xc4\x87a Coen su napisala ulogu detektiva Vissera s njim na umu nakon \xc5\xa1to su ga vidjela u filmu Provalnik na slobodi. Njihov agent za audiciju je Walshu poslao scenarij i bra\xc4\x87a Coen su bila ugodno iznena\xc4\x91ena da je pristao glumiti u filmu. On je jedini dobio ulogu bez audicije, dok su ostali glumci prona\xc4\x91eni u New Yorku. Bra\xc4\x87i Coen se svidjela Holly Hunter, ali je ona bila zauzeta radom na predstavi, pa je glavnu \xc5\xbeensku ulogu dobila njena cimerica u Bronxu, Frances McDormand._NEWLINE_Tijekom prvog dana snimanja, Joel Coen je bio iznena\xc4\x91en i prestra\xc5\xa1en brojem kamiona na setu dok je Sonnenfeld bio toliko nervozan da je jednom povra\xc4\x87ao. I McDormand je bila nervozna. Sonnenfeld je koristio vrlo u\xc5\xa1picano svjetlo, brzi film i niske razine osvjetljenja. Nakon zavr\xc5\xa1etka snimanja, snimljeni materijal su prebacili u New York radi monta\xc5\xbee. Sve scene sa Walshom u sobi za razvijanje fotografija snimljene su u stanu bra\xc4\x87e Coen u New Yorku a neki eksterijeri u Sonnenfeldovom dvori\xc5\xa1tu. Tijekom snimanja, produkcija je bra\xc4\x87i Coen pla\xc4\x87ala smje\xc5\xa1taj i 15 $ dnevnice od koje su \xc5\xbeivjeli.\n_START_SECTION_\nPremijera\n_START_PARAGRAPH_\nNakon \xc5\xa1to je film zavr\xc5\xa1en po\xc4\x8detkom 1984., autori su krenuli tra\xc5\xbeiti distributera. Odnijeli su film u Los Angeles i pokazali ga velikim studijima. Svi su odbili izuzev Oriona koji je prihvatio distribuciju, ali uz uvjet da ne bi ni\xc5\xa1ta platio unaprijed, \xc5\xa1to je investitorima bilo neprihvatljivo. Joel Coen napominje da se dogovorio sa agentom za prodaju prava u inozemstvu kako bi se napokon film po\xc4\x8deo prikazivati negdje, no to je bio riskantan potez jer to ubija zanimanje doma\xc4\x87ih distributera. Crown International Pictures je pokazao zanimanje za distribuciju jedino pod uvjetom da se ubaci kakve golotinje u film. Nitko nije htio film sve dok nije primljen na New York Film Festival i dok nije prikazan u Torontu gdje je dobio dobre recenzije. Tamo ga je vidio i Ben Barenholtz, partner tvrtke Circle Films, koji je prihvatio distribuirati film po kinima. Nakon toga, film je ubirao pohvale kritike.'